**KOMUNALNI CENTAR IVANIĆ-GRAD d.o.o.**

**IVANIĆ-GRAD, OMLADINSKA ULICA 30**

**UPRAVA DRUŠTVA**

Temeljem članka 30. Zakona o komunalnom gospodarstvu (Narodne novine, broj 68/18, 110/18, 32/20), te Odluke Gradskog vijeća Grada Ivanić-Grada o davanju prethodne suglasnosti Komunalnom centru Ivanić-Grad d.o.o. na Opće uvjete isporuke usluge ukopa pokojnika na grobljima Grada Ivanić-Grada (Službeni glasnik Grada Ivanić-Grada, broj \_\_\_\_\_\_\_), trgovačko društvo Komunalni centar Ivanić-Grad d.o.o. iz Ivanić-Grada, Omladinska ulica 30, OIB 77038075724, kao isporučitelj komunalne usluge ukopa pokojnika na grobljima Grada Ivanić-Grada, dana \_\_\_\_\_\_\_\_\_\_\_\_ donosi

**OPĆE UVJETE ISPORUKE USLUGE UKOPA POKOJNIKA**

**NA GROBLJIMA GRADA IVANIĆ-GRADA**

**I OPĆE ODREDBE**

**Članak 1.**

Ovim Općim uvjetima isporuke usluge ukopa pokojnika na grobljima Grada Ivanić-Grada (u daljnjem tekstu: Opći uvjeti) određuju se:

* međusobni odnosi između Isporučitelja i Korisnika usluga na gradskom groblju: Centar, Poljana i Šarampov Gornji te mjesnom groblju: Caginec, Graberje Ivanićko, Posavski Bregi, Posavski Bregi – novi dio, Lijevi Dubrovčak, Trebovec i Lepšić, na kojima Isporučitelj obavlja navedenu djelatnost;
* prava i obveze Korisnika usluge;
* prava i obveze Isporučitelja usluge;
* osnovni tehnički uvjeti isporuke;
* način obračuna i plaćanja isporuke, te otklanjanja pogreške u obračunu;
* neovlašteno korištenje usluga.

**II ODREĐIVANJE POJMOVA**

**Članak 2.**

Izrazi koji se koriste u ovim Općim uvjetima imaju značenja utvrđena važećim pravnim propisima, aktima i ovim Općim uvjetima.

1. **Isporučitelj usluga ukopa pokojnika na grobljima Grada Ivanić-Grada** – na području Grada Ivanić-Grada Komunalni centar Ivanić-Grad d.o.o. Uprava groblja (u daljnjem tekstu: Isporučitelj) obavlja uslužnu komunalnu djelatnost usluge ukopa pokojnika te upravlja grobljima na način koji odgovara tehničkim i sanitarnim uvjetima
2. **Korisnik grobnog mjesta** – fizička osoba s pravom korištenja grobnog mjesta nakon dodjele ili ustupanja prava korištenja grobnog mjesta uz uvjet da ga održava i plaća godišnju grobnu naknadu
3. **Vlasnik grobnog mjesta** – vlasnik zemljišta na kojem se grobno mjesto nalazi je Grad Ivanić-Grad. Fizičke osobe su korisnici prava korištenja grobnih mjesta i vlasnici nadgrobnih uređaja.
4. **Komunalna usluga** – podrazumijevaju naknadu za dodjelu grobnog mjesta na korištenje, uslugu pripreme grobnog mjesta za ukop, izdavanje dozvola za izvođenje radova i dr.
5. **Godišnja naknada za korištenje grobnog mjesta** – naknada koja se plaća za korištenje grobnog mjesta
6. **Naknada kod dodjele grobnog mjesta** – naknada koju Korisnik plaća kod dodjele grobnog mjesta na korištenje sukladno cjeniku
7. **Groblje** – ograđeni prostor zemljišta na kojem se nalaze grobna mjesta, prateće građevine i komunalna infrastruktura
8. **Nadgrobni uređaj** –spomenik i pokrovna ploča
9. **Slobodno grobno mjesto** – grobno mjesto kojeg se Korisnik odrekao potpisivanjem izjave o odricanju grobnog mjesta u korist Isporučitelja i grobno mjesto koje je prema Planu grobnih mjesta označeno kao slobodno
10. **Napušteno grobno mjesto** – grobno mjesto za koje nije plaćena grobna naknada 10 godina, te se može dodijeliti ponovno na korištenje, ali nakon proteka 15 godina od zadnjeg ukopa u grob, odnosno, 30 godina od zadnjeg ukopa u grobnicu
11. **Ukop** – polaganje posmrtnih ostataka u grobno mjesto
12. **Ekshumacija posmrtnih ostataka** – iskapanje posmrtnih ostataka pokojnika radi prijenosa u drugo grobno mjesto ili spuštanja na nižu razinu u istom grobnom mjestu
13. **Ceremonija pogreba** – posljednji ispraćaj pokojnika koji započinje izlaskom iz mrtvačnice, a završava ukopom u grobno mjesto
14. **Izjava o odricanju grobnog mjesta u korist Isporučitelja** – izjava kojom se Korisnik odriče prava korištenja grobnog mjesta u korist Isporučitelja bez naknade
15. **Zahtjev** – pisani zahtjev koji podnosi Korisnik za promjenu korisnika prava korištenja grobnog mjesta, za ekshumaciju, za dodjelu grobnog mjesta i za izdavanje dozvole za izvođenje radova
16. **Potvrda o korištenju grobnog mjesta** – potvrda koju izdaje Isporučitelj u svrhu provođenja ostavinskog postupka nakon smrti Korisnika prava korištenja grobnog mjesta ili za individualne potrebe korisnika
17. **Dozvola za izvođenje radova** – dozvola koju izdaje Isporučitelj na zahtjev Korisnika grobnog mjesta i to za izradu betonskog okvira, izgradnju grobnice, postavljanje spomenika, adaptaciju postojećeg spomenika, oblaganje kazete za urne
18. **Pravo korištenja** – šire je od prava ukopa, a obuhvaća pravo ukopa i pravo raspolaganja grobnim mjestom
19. **Rješenje o nasljeđivanju** – rješenje koje u ostavinskom postupku donosi općinski sud ili javni bilježnik nakon smrti Korisnika grobnog mjesta
20. **Rješenje o pravu korištenja grobnog mjesta** – rješenje kojim se Korisniku utvrđuje pravo korištenja grobnog mjesta temeljem rješenja o nasljeđivanju i ugovora o ustupanju
21. **Rješenje o dodjeli grobnog mjesta** – rješenje kojim se Korisniku dodjeljuje grobno mjesto u slučaju smrti člana obitelji, a nije imao ranije grobno mjesto te u slučaju dodjele grobnog mjesta od strane Uprave groblja po zahtjevu Korisnika.
22. **Ugovor o ustupanju prava korištenja grobnog mjesta** – ugovor u pisanom obliku ovjeren kod javnog bilježnika kojim Korisnik grobnog mjesta pravo korištenja grobnog mjesta prenosi na treću osobu.
23. **Održavanje groblja** – uređenje i održavanje prostora i zgrada za obavljanje ispraćaja i ukopa umrlih, održavanje uređaja i instalacija, uređenje i održavanje zelenih površina na grobljima, čišćenje groblja i zbrinjavanje otpada, kao i provođenje ostalih radova na grobljima.
24. **Pogrebnik** - trgovačko društvo, trgovac pojedinac ili obrtnik upisan u odgovarajući registar za obavljanje pogrebničke djelatnosti
25. **Cjenik** – popis usluga i naknada izražen u eurima uvećan za PDV

**III UVJETI PRUŽANJA I KORIŠTENJA USLUGE**

**Članak 3.**

Korisnik ove komunalne usluge ne može biti niti pravna niti fizička osoba koja nije podmirila dospjele troškove prethodno isporučene usluge, a istekao je rok dospijeća plaćanja. Dok se ne podmire dugovanja za prethodno pruženu uslugu kao i dugovanja vezana uz korištenje grobnog mjesta, ne može se naručiti nova usluga.

Isporuka komunalnih usluga zaključuje se izdavanjem računa Korisniku za tražene usluge. Plaćanjem računa Korisnik prihvaća ove Opće uvjete.

**IV PRAVA I OBVEZE ISPORUČITELJA**

**Članak 4.**

Prava i obveze regulirane su Zakonom o komunalnom gospodarstvu (NN 68/18, 110/18, 32/20), Zakonom o grobljima (NN 19/98, 50/12, 89/17), Zakonom o zaštiti pučanstva od zaraznih bolesti (NN [79/07](https://www.zakon.hr/cms.htm?id=31617), [113/08](https://www.zakon.hr/cms.htm?id=31619), [43/09](https://www.zakon.hr/cms.htm?id=31621), [130/17](https://www.zakon.hr/cms.htm?id=31623), [114/18](https://www.zakon.hr/cms.htm?id=45403), [47/20](https://www.zakon.hr/cms.htm?id=44275), [134/20](https://www.zakon.hr/cms.htm?id=46414), [143/21](https://www.zakon.hr/cms.htm?id=50830)), Zakonom o hrvatskim braniteljima iz Domovinskog rata i članovima njihovih obitelji (NN 121/17, 98/19, 84/21), Pravilnikom o ostvarivanju prava na troškove ukopa uz odavanje vojnih počasti te grobno mjesto i njegovo održavanje (NN 51/18, 41/22 i 154/22), Pravilnikom o uvjetima i načinu obavljanja opremanja, prijenosa, prijevoza, kremiranja, pogreba i iskopavanja umrlih osoba te o uvjetima glede prostora i opreme pravnih i fizičkih osoba za obavljanje opremanja, prijenosa, prijevoza, kremiranja, pogreba i iskopavanja umrlih osoba (NN 116/18), Pravilnikom o grobljima (NN 99/02) i ostalim pravnim propisima iz ove djelatnosti.

**Članak 5.**

Uprava groblja dužna je grobljem upravljati pažnjom dobrog gospodara, a na način kojim se iskazuje poštovanje prema umrlim osobama koje u njemu počivaju.

Održavanje groblja provodi se sukladno potrebama, a na način da se osigura održavanje groblja urednim i primjerenim njegovoj namjeni, pri čemu treba voditi računa o zaštiti okoliša, a osobito o krajobraznim i estetskim vrijednostima.

Na grobljima iz članka 1. ovih Općih uvjeta, u pravilu se ukapaju umrli koji imaju prebivalište na području Grada Ivanić-Grada.

Obavljanje ukopa odnosno pripremu grobnog mjesta i uređenje grobnog mjesta nakon ukopa obavljaju radnici Uprave groblja. Pod pripremom podrazumijeva se micanje i vraćanje grobne ploče (ako postoji), iskop rake, zatrpavanje rake, uklanjanje vijenaca i cvijeća, formiranje grobne humke nakon slijeganja zemlje.

Kod polaganja urne podrazumijeva se micanje ploče, vraćanje iste te uklanjanje vijenaca i cvijeća.

Ukoliko se ukop obavlja u grobnicu, Korisnik je dužan osigurati dvostruki lijes, unutarnji limeni i vanjski drveni.

**Članak 6.**

Grobno mjesto za koje grobna naknada nije plaćena 10 godina, smatra se napuštenim i može se ponovno dodijeliti na korištenje, ali nakon proteka 15 godina od posljednjeg ukopa u grob, odnosno nakon proteka 30 godina od ukopa u grobnicu.

Ostatke preminulih iz napuštenih grobnih mjesta Isporučitelj je prije ponovne dodjele dužan premjestiti o svom trošku u zajedničku grobnicu izgrađenu za tu namjenu.

Grobna mjesta u kojima su pokopani hrvatski branitelji ne mogu se smatrati napuštenim već o njima brine mjerodavno tijelo jedinice lokalne samouprave.

**Članak 7.**

Ekshumacija i prijenos posmrtnih ostataka obavlja se sukladno odredbama Pravilnika o uvjetima i načinu obavljanja opremanja, prijenosa, prijevoza, kremiranja, pogreba i iskopavanja umrlih osoba te o uvjetima glede prostora i opreme pravnih i fizičkih osoba za obavljanje opremanja, prijenosa, prijevoza, kremiranja, pogreba i iskopavanja umrlih osoba (NN 116/18).

Ekshumaciju posmrtnih ostataka pokojnika radi prijenosa u drugo grobno mjesto obavljaju djelatnici Uprave groblja ili druge ovlaštene osobe, isključivo na zahtjev Korisnika i to na trošak podnositelja zahtjeva. Uz zahtjev podnositelj je dužan priložiti osobnu iskaznicu, dokaz o srodstvu ili punomoć za podnošenje zahtjeva i potvrdu o pravu na korištenje grobnog mjesta groblja na koje se posmrtni ostaci prenose.

U slučaju ekshumacije posmrtnih ostataka pokojnika radi prijenosa u drugo grobno mjesto, Korisnik koji je podnio zahtjev mora osigurati o svom trošku limeni lijes ili kutiju te prijevoz.

Ekshumaciju posmrtnih ostataka pokojnika iz napuštenih grobnih mjesta, a prije ponovne dodjele grobnog mjesta, obavljaju djelatnici Uprave groblja bez troška za novog Korisnika.

Ekshumaciju posmrtnih ostataka pokojnika radi spuštanja na nižu razinu obavljaju djelatnici Uprave groblja ukoliko se za to ukaže potreba prilikom iskopa i to na trošak Korisnika, o čemu se bez odgode mora obavijestiti Korisnika.

**Članak 8.**

Prijava za ukop može se obaviti u pravilu svakog radnog dana od 7 do 15 sati na broj mobitela 099 8080 320, ali i izvan tog vremenskog perioda ovisno o hitnosti i individualnim potrebama Korisnika. Za prijave koje se zaprime petkom iza 15 sati, vikendom i u neradne dane i blagdane, pogreb će se obaviti prvog radnog dana u prvom slobodnom terminu nakon prijave.

Ukopi subotom obavljaju se samo iznimno u opravdanim slučajevima.

Ukopi se ne obavljaju nedjeljom i blagdanom.

Pogrebi se u pravilu obavljaju od 12.00 sati do 14,30 sati od mjeseca listopada do travnja, a u ostalim mjesecima od 12.00 sati do 15,30 sati.

**Članak 9.**

Svi dogovori u vezi ceremonije pogreba Korisnik dogovara sa izabranim pogrebnikom, a samu uslugu ukopa (lokacija grobnog mjesta, način ukopa, pripremne radnje) dogovara sa Isporučiteljem dan prije od 7,00 do 15,00 sati ili na dan pogreba do 8,00 sati, pri čemu je obitelj pokojnika dužna pokazati na terenu točnu lokaciju grobnog mjesta.

Ispraćaj pokojnika od mrtvačnice do grobnog mjesta i spuštanje lijesa obavlja izabrani pogrebnik.

Ukoliko se prilikom ukopa mora pomaknuti oprema ili uređaj grobnog mjesta ili okolnih grobnih mjesta, troškove oko uspostave prijašnjeg stanja snosi korisnik usluge.

Korisnik se dužan javiti u Upravu groblja najkasnije u roku od 30 dana od dana ukopa, radi podmirenja računa i prijave ukopa te upisa u Grobni očevidnik.

**Članak 10.**

Isporučitelj nakon obavljene usluge izdaje račun prema važećem Cjeniku usluga.

**Članak 11.**

Isporučitelj vodi grobni očevidnik i registar umrlih osoba sukladno Pravilniku o vođenju grobnog očevidnika i registra umrlih osoba (NN 143/98).

**Članak 12**.

Isporučitelj se obvezuje sa svim prikupljenim podacima Korisnika postupati u skladu sa odredbama Opće uredbe o zaštiti općih podataka (GDPR).

**Članak 13.**

Način dodjele grobnih mjesta određuje Isporučitelj. Grobno mjesto se dodjeljuje kada nastane potreba za ukopom pokojnika ili neovisno o ukopu ukoliko postoji dovoljno mjesta na određenom groblju, izuzev gradskih groblja; Centar, Šarampov Gornji, Caginec i Poljana, gdje više nema mjesta za dodjelu, osim kada nastupi smrt.

Na groblju Posavski Bregi – novi dio grobna mjesta se dodjeljuju isključivo korisnicima koji nemaju pravo korištenja grobnog mjesta na ostalim grobljima na području Grada Ivanić-Grada, i to tek kada nastupi smrt.

Grobna mjesta dodjeljuju se prema planu i rasporedu slobodnih mjesta i vremenskim razmacima ukopa prilikom ukopa u postojeća grobna mjesta.

Pojedinačni grob, obiteljski grob i grob za polaganje urni neće se dodijeliti na korištenje osobi koja na jednom od groblja navedenih u Članku 1. već isti koristi, a koji nisu popunjeni i u koje umrli ima pravo ukopa.

Uprava groblja grobno mjesto dodjeljuje korisniku na osnovi korisnikovog zahtjeva koji se podnosi Upravi groblja.

Uprava groblja donosi rješenje kojim se korisniku dodjeljuje grobno mjesto uz plaćanje naknade.

**Članak 14.**

U popunjena grobna mjesta može se odobriti ukop nakon proteka petnaest godina od posljednjeg ukopa u grob, odnosno nakon proteka trideset godina od ukopa u grobnicu.

Nepoznate osobe ili osobe bez odgovarajuće skrbi ukopati će se na način uobičajen mjesnim prilikama, osiguravajući pri tome pristupne podatke o umrloj osobi, a ukop će se obaviti na groblju koje odredi i odluči Uprava groblja.

**V PRAVA I OBVEZE KORISNIKA**

**Članak 15.**

Obveza korištenja usluge nastaje trenutkom stjecanja prava korištenja dodjelom grobnog mjesta na korištenje ili prenošenjem prava korištenja grobnog mjesta nakon smrti Korisnika na nasljednika Rješenjem o nasljeđivanju, kao i prenošenjem prava korištenja Ugovorom o ustupanju.

Dan stjecanja pravomoćnosti Rješenja o nasljeđivanju, kao i dan potpisa Ugovora o ustupanju prava korištenja grobnog mjesta smatraju se danom prenošenja prava korištenja na novog Korisnika.

Korisnici su obvezni u roku 30 dana dostaviti Isporučitelju presliku Rješenja o nasljeđivanju ili Ugovora o ustupanju prava korištenja grobnog mjesta, kao i sve promjene koje se odnose na adrese na koju se šalju računi i druge relevantne podatke koji utječu na međusobne odnose u isporuci i korištenju usluge.

Nasljednici mogu dogovorno promijeniti nositelja zaduženja uz ovjerenu izjavu kod javnog bilježnika.

Da bi se mogao izvršiti prijenos prava korištenja grobnog mjesta trećoj osobi, za predmetno grobno mjesto potrebno je prethodno podmiriti sva dugovanja (dug za grobnu naknadu, troškove ukopa, izdavanje dozvole za radove i ostale troškove).

Korisnici grobnih mjesta su dužni grobna mjesta koja koriste uređivati na primjeren način te održavati red i čistoću na način da ne oštete susjedna grobna mjesta.

Svaki grob odnosno grobno mjesto Korisnik mora označiti prikladnim nadgrobnim znakom, sa vidljivom oznakom imena i prezimena ukopane osobe.

**Članak 16.**

Korisnik je obvezan pravodobno podnijeti zahtjev za izdavanje dozvole za izvođenje radova, ukoliko ima namjeru raditi bilo kakve promjene na uređenju i izgradnji grobnog mjesta koje koristi.

Uprava groblja može zatražiti uklanjanje postavljene opreme ili uređaja groba koji su izgrađeni bez prijave, a izvođaču radova izdati pismeno upozorenje ili zabranu obavljanja djelatnosti na groblju u slučaju ponovnog izvođenja radova bez izdane dozvole.

**Članak 17.**

Sve zahtjeve Korisnik podnosi Isporučitelju u sjedištu Isporučitelja, u Ivanić-Gradu, Omladinska ulica 30, radnim danom od 7 do 15 sati.

**Članak 18.**

Ako se Korisnik namjerava odreći grobnog mjesta u korist Isporučitelja, dužan je dati pisanu izjavu o odricanju grobnog mjesta u korist Isporučitelja ovjerenu kod javnog bilježnika.

Korisniku koji se odriče prava korištenja grobnog mjesta u korist isporučitelja ne pripada pravo na bilo kakvu naknadu.

Grobno mjesto kojeg se Korisnik odriče u korist Isporučitelja uvesti će se u evidenciju Uprave groblja pod kategoriju slobodnih grobnih mjesta.

**Članak 19.**

O uređenju i održavanju grobnih mjesta dužni su se brinuti Korisnici.

Kada se nadgrobni spomenici postavljaju od materijala trajne vrijednosti moraju po obliku i načinu izvedbe biti u skladu sa okolinom i mjesnim običajima.

**VI OSNOVNI TEHNIČKI UVJETI IZGRADNJE I PRODAJE GROBOVA**

**Članak 20.**

Na groblju Centar, Poljana, Caginec, Šarampov Gornji i Posavski Bregi – novi dio, Isporučitelj ne dodjeljuje grobna mjesta unaprijed, već kada za to postoji potreba, odnosno kada nastupi smrt člana obitelji, ukoliko postoje slobodna mjesta za dodjelu.

Na groblju Graberje Ivanićko, Posavski Bregi, Lijevi Dubrovčak, Trebovec i Lepšić, grobna mjesta mogu se dodijeliti bez obzira na smrtni slučaj.

**Članak 21.**

**DIMENZIJE GROBOVA**

Neto dimenzija jednostrukog zemljanog groba (1 grobno mjesto) iznosi 80 – 90 x 210 cm, odnosno bruto 180 – 190 x 300 cm (sa pripadajućim stazama).

Neto dimenzija dvostrukog groba (2 grobna mjesta) iznosi 160-180 x 210 cm, odnosno bruto 260 – 280 x 300 cm (sa pripadajućim stazama).

Neto dimenzija grobnice (unutar zidova) u jednom stupcu iznosi najmanje 90 x 230 cm, u dva stupca najmanje 150 x 230 cm, a u tri stupca najmanje 220 x 230 cm.

Bruto dimenzija grobnice povećava se za 15–30 cm na sve četiri strane od vanjskog ruba zida.

Grobnice moraju biti izgrađene od vodonepropusnog betona.

Oblaganjem betonskog okvira se umanjuje širina staze, s time da neto širina grobnog mjesta i širina staze ne smije biti veća od 280 cm (kod dvostrukog groba), odnosno 190 cm (kod jednostrukog groba).

**GROBNA MJESTA ZA POLAGANJE URNI**

Neto dimenzija za 4 urne je 60 x 60 cm

(90 x 90 cm –bruto)

Neto dimenzija za 6 urni je 80 x 80 cm

(100 x 100 cm – bruto)

**VII UVJETI ZA OGRANIČENJE ILI OBUSTAVU ISPORUKE USLUGE**

**Članak 22.**

Korisniku grobnog mjesta nije dozvoljeno postavljati klupe.

Korisniku nije dozvoljeno saditi biljke bez prethodnog dogovora sa Isporučiteljem.

Korisniku nije dozvoljeno izvoditi bilo kakve radove na groblju bez dozvole za izvođenje radova.

Ukoliko Korisnik postupa protivno stavku 1. i 2. ovog članka, Isporučitelj ima pravo ukloniti navedeno i obustaviti sve daljnje radove.

**Članak 23.**

Temeljem članka 9. Odluke o načinu, uvjetima i organizaciji upravljanja i održavanja groblja na području Grada Ivanić-Grada (Službeni glasnik Grada Ivanić-Grada 02/14), Komunalni centar Ivanić-Grad d.o.o., propisuje Uvjete za izvođenje radova na grobljima:

1. Korisnik grobnog mjesta dužan je prije početka radova na groblju podnijeti zahtjev za izvođenje radova te zatražiti Dozvolu za izvođenje radova.
2. Izvođač radova ne smije započeti sa radovima prije nego što je Korisniku izdana dozvola te je početak radova dužan prijaviti Upravi groblja.
3. Izvođač radova obvezuje se da će radove izvoditi točno prema uputama Isporučitelja usluge.
4. Radovi se moraju izvoditi isključivo radnim danom od 7 do 17 sati, a iznimno u vrijeme trajanja pogreba, izvođači su dužni prekinuti sve radove 1 sat prije te do završetka ceremonije pogreba.
5. Radovi se moraju izvoditi na način da se do najveće mjere očuva mir i dostojanstvo na groblju.
6. Sve radne operacije (miješanje betona) i sav materijal (cement, pijesak, šljunak, miješalica) obavljaju se i nalaze na točno određenom mjestu, a kojega odredi Uprava groblja.
7. Za prijevoz materijala potrebnog za izvođenje radova na groblju mogu se koristiti samo oni putovi i staze koje odredi Uprava groblja.
8. Dva tjedna uoči blagdana Svih Svetih zabranjuje se izvođenje svih radova (građevinski, klesarski), na svim gradskim i mjesnim grobljima, tj. u periodu 15.10. – 03.11. tekuće godine ne izvode se navedeni radovi.

Uprava groblja ne odgovara za eventualnu štetu nastalu izvođenjem radova.

**VIII NAČIN OBRAČUNA CIJENE USLUGE, PLAĆANJA I OTKLANJANJA**

**POGREŠAKA U OBRAČUNU**

**Članak 24.**

Način obračuna naknade kod dodjele grobnog mjesta na korištenje kao i godišnje grobne naknade te ostale naknade i usluge u Upravi groblja, određene su Cjenikom.

Za sve usluge koje nisu specificirane cjenikom, Isporučitelj usluge izrađuje ponudu za svaku pojedinu uslugu.

**Članak 25.**

Korisnik plaća naknadu ovisno o vrsti usluge koju koristi sukladno važećem Cjeniku na temelju ispostavljenog računa.

Za grobno mjesto u kojem je sahranjen poginuli ili umrli hrvatski branitelj ne plaća se grobna naknada, a ako se radi o višestrukom grobnom mjestu Korisnik godišnju grobnu naknadu plaća za preostala grobna mjesta.

Godišnju grobnu naknadu za naredne godine za vrijeme trajanja prava korištenja grobnog mjesta, Korisnik plaća na osnovi ispostavljenog računa. Isporučitelj je dužan ispostaviti račun za grobnu naknadu najkasnije do 15.03. tekuće godine, a Korisnici su dužni isti podmiriti do 1. listopada tekuće godine.

Račun za obavljenu uslugu sadrži podatke o Isporučitelju, o Korisniku, vrsti usluge, te cijenu usluge prema važećem Cjeniku.

Kod pogrešno obračunatih računa za izvršenu uslugu, Korisnik može podnijeti prigovor sukladno odredbama Zakona o zaštiti potrošača (NN 19/22 i 59/23) Upravi groblja u roku od 15 dana od dana dostave računa. Isporučitelj je dužan potvrditi primitak prigovora te u daljnjem roku od 15 dana Korisniku dostaviti odgovor na prigovor.

**IX NEOVLAŠTENO KORIŠTENJE USLUGA**

**Članak 26.**

Kupnja grobnog mjesta nije dozvoljena u svrhu preprodaje. Preprodajom se smatra prenošenje prava korištenja grobnog mjesta na treću osobu u roku od 5 godina od kupnje grobnog mjesta, izuzev ustupanja prava korištenja unutar obitelji.

Preprodajom se ne smatra prenošenje prava korištenja u roku kraćem od 5 godina ukoliko se ista obavlja radi ukopa umrle osobe.

**X PRIJELAZNE I ZAVRŠNE ODREDBE**

**Članak 27.**

Opći uvjeti objavljuju se u Službenom glasniku Grada Ivanić-Grada, na mrežnim stranicama Grada Ivanić-Grada, na oglasnoj ploči Isporučitelja i na mrežnim stranicama Isporučitelja.

Opći uvjeti stupaju na snagu osmog dana od dana objave u Službenom glasniku Grada Ivanić-Grada.

Komunalni centar Ivanić-Grad d.o.o.

Direktor

Mario Mikulić, ing. građ.